

**PALANGOS MIESTO SAVIVALDYBĖS ADMINISTRACIJOS**

**DIREKTORIUS**

**ĮSAKYMAS**

**DĖL PAVEDIMO ORGANIZUOTI, KOORDINUOTI IR VYKDYTI TESTAVIMĄ PALANGOS MIESTO SAVIVALDYBĖS UGDYMO ĮSTAIGOSE**

2021 m. rugpjūčio 30 d. Nr. A1-1227

Palanga

Vadovaudamasi Lietuvos Respublikos vietos savivaldos įstatymo 29 straipsnio 8 dalies 2 punktu, Lietuvos Respublikos žmonių užkrečiamųjų ligų profilaktikos ir kontrolės įstatymo 8 straipsniu, Lietuvos Respublikos Vyriausybės 2020 m. vasario 26 d. nutarimu Nr. 152 „Dėl valstybės lygio ekstremaliosios situacijos paskelbimo“, Lietuvos Respublikos sveikatos apsaugos ministro valstybės lygio ekstremaliosios situacijos valstybės operacijų vadovo 2021 m. rugpjūčio 24 d. sprendimu Nr. V-1927 „Dėl pavedimo organizuoti, koordinuoti ir vykdyti testavimą ugdymo įstaigose“, atsižvelgdama į Palangos „Baltijos“ pagrindinės mokyklos 2021-08-27 raštą Nr. (1.18)-V1-109 „Dėl testavimo“, Palangos pradinės mokyklos 2021-08-27 raštą „Dėl sutikimo dalyvauti testavime“, Palangos senosios gimnazijos 2021-08-27 raštą Nr. (1.10)-2D-120 „Dėl mokinių testavimo“, Palangos Šventosios pagrindinės mokyklos 2021-08-30 raštą „Dėl sutikimo testuotis“, Palangos Vlado Jurgučio progimnazijos 2021-08-27 raštą „Dėl informacijos pateikimo“:

1. N u s t a t a u Palangos „Baltijos“ pagrindinės mokyklos, Palangos pradinės mokyklos, Palangos senosios gimnazijos, Palangos Šventosios pagrindinės mokyklos, Palangos Vlado Jurgučio progimnazijos (toliau tekste – mokyklos) mokiniams, ugdomiems pagal pradinio, pagrindinio ir vidurinio ugdymo programas, mokyklose organizuoti ir vykdyti testavimą COVID-19 ligai (koronaviruso infekcijai) įtarti ar diagnozuoti (toliau – testavimas).

2. R e k o m e n d u o j u 1 punkte nurodytose mokyklose ugdomiems mokiniams, išskyrus tuos, kurie atitinka Lietuvos Respublikos sveikatos apsaugos ministro valstybės lygio ekstremaliosios situacijos valstybės operacijų vadovo 2020 m. gegužės 29 d. sprendimo Nr. V-1336 „Dėl tyrimų dėl COVID-19 ligos (koronaviruso infekcijos) organizavimo“ 4.2 papunktyje nurodytas sąlygas (toliau – mokiniai, kuriems testavimas nereikalingas), dalyvauti testavime.

3. N u r o d a u testavimą vykdyti:

3.1. 1–4 klasių mokiniams, ugdomiems pagal pradinio ugdymo programą, ir 5 klasių mokiniams, ugdomiems pagal pagrindinio ugdymo programą, taikant nosies landų tepinėlių ėminių kaupinių tyrimą SARS-CoV-2 (2019-nCoV) RNR nustatyti tikralaikės PGR metodu (toliau – kaupinių PGR tyrimas), grupuojant po ne daugiau kaip 6 ėminius toje pačioje virusologinėje terpėje;

3.2. 6–12 klasių mokiniams, ugdomiems pagal pagrindinio ar vidurinio ugdymo programas, taikant savikontrolę greitaisiais SARS-CoV-2 antigeno testais (toliau – savikontrolės tyrimas).

3.3. 3.1 papunktyje nurodytu metodu testavimą vykdyti kiekvienoje klasėje tik tais atvejais, jei testuotis sutinka ne mažiau nei 30 proc. visų klasės mokinių (procentinė dalis skaičiuojama neatsižvelgiant į tai, kokiam skaičiui mokinių testavimas nereikalingas). Tirti tik tuos mokinius, kurie patys ar jų atstovai pagal įstatymą pasirašytinai sutinka dalyvauti testavime.

3.4. testavimą kaupinių PGR tyrimo metodu vykdyti kas 4–7 dienas;

3.5. testavimą savikontrolės tyrimo metodu vykdyti kas 3–5 dienas.

3.6. kaupinių PGR tyrimą mokyklose atlikti šiais etapais:

3.6.1. mokyklose mokiniams ėminius imti savarankiškai, prižiūrint paskirtam visuomenės sveikatos specialistui;

3.6.2. atlikus kaupinių PGR tyrimą mokyklose visuomenės sveikatos specialistas informuoja mokyklos paskirtą atsakingą asmenį apie kiekvienos klasės tyrimo rezultatus;

3.6.3. kai COVID-19 liga (koronaviruso infekcija) nustatoma kaupinyje, siekiant identifikuoti konkretų sergantį (-čius) asmenį (-is), informuoti mokinius, kurių kaupinyje nustatyta COVID-19 liga (koronaviruso infekcija), apie pareigą pasitikrinti dėl COVID-19 ligos (koronaviruso infekcijos) bei registraciją į mobilųjį punktą PGR tyrimui per Karštosios linijos sistemą telefonu 1808 arba pildant elektroninę registracijos formą adresu www.1808.lt., organizuoti izoliavimo paskyrimą mokiniams, kurių kaupinyje nustatyta COVID-19 liga (koronaviruso infekcija), ir su jais sąlytį turėjusiems asmenims.

4. Į p a r e i g o j u:

4.1. Mokyklų, nurodytų 1 punkte, ir Palangos visuomenės sveikatos biuro (toliau – VSB), vykdančio sveikatos priežiūrą mokyklose, vadovus priimti bendrus sprendimus, reikalingus testavimui vykdyti ugdymo įstaigose;

4.2. Palangos miesto savivaldybės Ekstremalių situacijų operacijų centrą:

4.2.1. aprūpinti mokyklas asmens apsaugos ir kitomis priemonėmis, kurios reikalingos testavimo atlikimui, ėminių transportavimui;

4.2.2. organizuoti reikalingų priemonių perdavimą mokykloms ir ėminių pristatymą į nurodytą laboratoriją (-as) ar įgalioti ugdymo įstaigos vadovą atlikti šiuos veiksmus savarankiškai;

4.2.3. pagal poreikį organizuoti mokyklose infekuotų medicininių atliekų išvežimą.

4.3. Mokyklų vadovus:

4.3.1. koordinuoti testavimo mokykloje procesą, užtikrinant sklandų testavimo įgyvendinimą;

4.3.2. bendru mokyklos vadovo ir VSB vadovo sprendimu paskirti už kaupinių PGR tyrimo organizavimą atsakingą visuomenės sveikatos specialistą, vykdantį sveikatos priežiūrą mokykloje, ir jam padedantį (-čius) kitą (-us) mokyklos darbuotoją (-us) Lietuvos Respublikos sveikatos apsaugos ministro ir Lietuvos Respublikos švietimo, mokslo ir sporto ministro 2005 m. gruodžio 30 d. įsakyme Nr. V-1035/ISAK-2680 „Dėl Visuomenės sveikatos priežiūros organizavimo mokykloje tvarkos aprašo patvirtinimo“ nustatyta tvarka;

4.3.3. paskirti kiekvienai klasei, kurios mokiniai dalyvauja savikontrolės tyrime, už tyrimo organizavimą ir antigeno testų paruošimą naudojimui atsakingą mokyklos darbuotoją;

4.3.4. vykdant kaupinių PGR tyrimus, paskirti atsakingą asmenį, kuris žymėtų Mokinių registre pagal pradinio, pagrindinio ir (ar) vidurinio ugdymo programą ugdomus mokinius, dėl kurių gautas sutikimas dalyvauti testavime, nurodant kontaktinį mokinio atstovo pagal įstatymą arba 16 metų ir vyresnio mokinio telefono numerį, o atšaukus sutikimą, žymėjimą Mokinių registre panaikinti;

4.3.5. prieš pradedant vykdyti testavimą mokykloje informuoti kiekvienos klasės bendruomenę apie planuojamo vykdyti testavimo organizavimą, jo tikslą, atlikimo eigą, rezultatų interpretavimą, asmens duomenų tvarkymą;

4.3.6. vykdant kaupinių PGR ar savikontrolės tyrimą, gauti pasirašytus mokinių atstovų ar vyresnių nei 16 metų amžiaus mokinių sutikimus dėl dalyvavimo tyrime (Pavyzdinė sutikimo dėl dalyvavimo mokyklos vykdomame testavime COVID-19 ligai (koronaviruso infekcijai) įtarti ar diagnozuoti forma, patvirtinta Lietuvos Respublikos sveikatos apsaugos ministro valstybės lygio ekstremaliosios situacijos valstybės operacijų vadovo 2021 m. rugpjūčio 24 d. sprendimo Nr. V-1927 priedas);

4.3.7. pagal poreikį su Palangos miesto savivaldybės administracijos savivaldybės gydytoju derinti testavimo mokyklose įgyvendinimo veiksmus, spręsti aprūpinimo priemonėmis ir kitus klausimus;

4.3.8. esant Palangos miesto savivaldybės administracijos direktoriaus įgaliojimui, organizuoti reikalingų testavimui priemonių paėmimą iš NVSPL bei ėminių pristatymą į ėminių ištyrimą vykdančią (-ias) laboratoriją (-as);

4.3.9. užtikrinti reguliarų testavime dalyvaujančios mokyklos mokinių atstovų pagal įstatymą, 16 metų ir vyresnių mokinių informavimą apie procesą ir tyrimo (-ų) apibendrintus rezultatus, prireikus kitos su testavimu susijusios informacijos teikimą;

4.3.10. užtikrinti tinkamomis organizacinėmis ir techninėmis duomenų saugumo priemonėmis asmens duomenų, reikalingų organizuoti, koordinuoti ir vykdyti testavimą, tvarkymo saugumą, konfidencialumą ir saugojimą. Duomenys tvarkomi laikantis 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir kituose teisės aktuose, reglamentuojančiuose asmens duomenų apsaugą, nustatytų reikalavimų;

4.3.11. nustatyti testavimo mokykloje organizavimo, vykdymo ir tyrimų rezultatų fiksavimo ugdymo įstaigose tvarką;

4.3.12. kai vykdomas savikontrolės tyrimas:

4.3.12.1. parengti savikontrolės tyrimo atlikimo grafiką, jį suderinti su VSB, paskirti testo vykdymui atsakingus asmenis;

4.3.12.2. organizuoti ėminių paėmimą testavimui klasėse arba mokykloje paruoštoje kitoje tam skirtoje vietoje, užtikrinant saugius mokinių judėjimo srautus ir asmens bei aplinkos higienos sąlygų laikymąsi;

4.3.12.3. testavimo vietoje naudoti šias priemones: asmenines apsaugos priemones (vienkartines medicinines kaukes ir pirštines), rankų antiseptiką, stalą priemonėms pasidėti, vienkartines servetėles, skirtas nosies sekretui išpūsti, uždaromą konteinerį su neperšlampamu maišu užterštoms medicininėms atliekoms, antigeno testo ėminių paėmimo rinkinius ir, prireikus, kitas priemones, reikalingas atliekant ėminių paėmimą (pvz. laikmatis, rašikliai ir kt.);

4.3.12.4. užtikrinti, kad mokykloje būtų paruošta vieta, kurioje planuojama atlikti antigeno testą – išvalyti, išdžiovinti paviršius, ant kurių bus padėtas mokinio testavimo rinkinys;

4.3.12.5. mokyklos vadovo paskirtas atsakingas asmuo privalo:

4.3.12.5.1. prieš pradedant testavimą patikrinti, ar nepažeista antigeno testo pakuotė bei ar pakuotėje įdėtos visos rinkinio dalys, paruošti antigeno testą naudojimui, kaip nurodyta naudojimo instrukcijoje;

4.3.12.5.2. užtikrinti, kad mokiniai (jaunesni nei 16 metų – padedant atsakingam ugdymo įstaigos darbuotojui):

4.3.12.5.2.1. atidžiai perskaitytų antigeno testo instrukciją;

4.3.12.5.2.2. atliktų rankų higieną šiltu vandeniu ir muilu arba dezinfekcine priemone;

4.3.12.5.2.3. paimtų ėminį ir įvertintų savo testo rezultatą pagal gamintojo nurodytas instrukcijas;

4.3.12.5.2.4. saugiai supakuotų panaudotą greitojo antigeno testo rinkinį į atskirą maišelį, jį išmestų į tam skirtą uždaromą konteinerį bei atliktų rankų higieną;

4.3.12.5.3. prižiūrėti ir prireikus konsultuoti mokinius antigeno testų atlikimo metu;

4.3.12.5.4. ugdymo įstaigos vadovo nustatyta tvarka žymėti duomenis apie antigeno testų rezultatus.

4.4. VSB direktorių:

4.4.1. paskirti visuomenės sveikatos specialistus, prieš mokiniams pradedant savarankiškai imti ėminius, instruktuoti visus testavime dalyvaujančius mokinius, kaip imti ėminius kaupinių PGR tyrimo metodu, jei toks instruktavimas konkrečioje klasėje praėjusiais mokslo metais nebuvo vykdytas arba yra mokinių, kurie jo nėra išklausę;

4.4.2. paimtus ėminius kaupinių PGR tyrimui paruošti transportavimui į laboratoriją, juos supakuoti antrinėje ir tretinėje ėminių pakuotėse;

4.4.3. bendradarbiauti ir pagal poreikį derinti testavimo mokyklose įgyvendinimo veiksmus su Palangos miesto savivaldybės administracijos savivaldybės gydytoju bei mokyklų vadovais;

4.4.4. sudaryti bendradarbiavimo ir prieigos prie Karštosios linijos 1808 informacinės sistemos naudojimo sutartį su Kauno greitosios medicinos pagalbos stotimi (toliau – Kauno GMP) dėl kaupinių PGR tyrimo organizavimo;

4.4.5. kai mokyklose vykdomas kaupinių PGR tyrimas:

4.4.5.1. bendradarbiauti su mokyklos paskirtu (-ais) atsakingu (-ais) asmeniu (-imis) dėl mokinių registracijos ir ėminių paėmimo testavimui atlikti;

4.4.5.2. pagal mokyklos paskirto asmens pateiktus ir šio asmens prieš kiekvieną testavimą atnaujinamus mokinių sąrašus parengti mokinių ėminių testavimui paėmimo grafiką, jį suderinti su mokyklos darbuotojais;

4.4.5.3. organizuoti ėminių paėmimą testavimui klasėse arba mokykloje paruoštoje kitoje tam skirtoje vietoje, užtikrinant saugius mokinių judėjimo srautus ir asmens bei aplinkos higienos sąlygų laikymąsi;

4.4.5.4. testavimo vietoje naudoti šias priemones: asmenines apsaugos priemones (respiratorius, vienkartinius chalatus, vienkartines medicinines pirštines), rankų antiseptiką, stalą priemonėms pasidėti, vienkartines servetėles, skirtas nosies sekretui išpūsti, uždaromą konteinerį su neperšlampamu maišu infekuotoms medicininėms atliekoms, sterilius tamponus (specialias priemones su transportine virusologine terpe), mėgintuvėlius su transportine terpe, sandarius plastikinius maišelius su absorbuojančia medžiaga (antrinę ėminio pakuotę), kartoninę dėžę mėgintuvėliams su ėminiais sudėti (tretinę pakuotę), nenuplaunamą rašiklį, du šaltkrepšius (vieną, skirtą mėgintuvėliams su švariomis transportinėmis virusologinėmis terpėmis, kitą – mėgintuvėliams su ėminiais);

4.4.5.5. prižiūrėti ėminių kaupinių PGR tyrimui paėmimą;

4.4.5.6. suformuoti kaupinį PGR tyrimui ir suvesti duomenis, reikalingus kaupinių PGR tyrimo užsakymo formai E200 „Laboratorinio tyrimo užsakymas“ Elektroninės sveikatos paslaugų ir bendradarbiavimo infrastruktūros informacinėje sistemoje (toliau – ESPBI IS) parengti;

4.4.5.7. paruošti mokinių paimtus ėminius kaupinių PGR tyrimui transportavimui į laboratoriją, juos supakuojant antrinėje ir tretinėje ėminio pakuotėse;

4.4.5.8. reguliariai informuoti mokyklos bendruomenę apie rizikos užsikrėsti COVID-19 liga (koronaviruso infekcija) valdymą;

4.4.5.9. nustačius teigiamą kaupinių PGR tyrimo rezultatą, taikyti izoliacijos taisykles mokiniams vadovaujantis Lietuvos Respublikos sveikatos apsaugos ministro 2020 m. kovo 12 d. įsakymo Nr. V-352 „Dėl Asmenų, sergančių COVID-19 liga (koronaviruso infekcija), asmenų, įtariamų, kad serga COVID-19 liga (koronaviruso infekcija), ir asmenų, turėjusių sąlytį, izoliavimo namuose, kitoje gyvenamojoje vietoje ar savivaldybės administracijos numatytose patalpose taisyklių patvirtinimo“ nuostatomis.

5. S k i r i u VšĮ Palangos asmens sveikatos priežiūros centro vadovą atsakingu už visuomenės sveikatos specialistų ir (ar) mokyklų (-ų) atsakingų atstovų instruktavimą ir (ar) konsultavimą dėl kaupinių PGR tyrimo ėminių paėmimo ar antigenų testų atlikimą.

6. Į p a r e i g o j u Palangos miesto savivaldybės administracijos savivaldybės gydytoją ir Švietimo skyrių koordinuoti testavimo ugdymo įstaigose procesą savivaldybėje, pateikti Lietuvos Respublikos švietimo, mokslo ir sporto ministerijai jos prašymu informaciją apie testavimo eigą ir (ar) rezultatus.

7. N u s t a t a u, kad šis įsakymas įsigalioja nuo 2021 m. rugpjūčio 30 d.

Direktorė Akvilė Kilijonienė